Vliegongeluk: Hy het sy droom uitgeleef | Maroela Media
Vliegongeluk: Hy het sy droom uitgeleef
Die 27-jarige man wat Maandag dood is toe die ligte vliegtuig waarin hy was in die Keerboskloof-omgewing naby De Doorns in die Wes-Kaap neergestort het, het sy droom uitgeleef.
Kobus Klopper was besig om lugbespuiting in die gebied te doen. Die vliegtuig het na aan die bergreeks gevlieg toe mense in die omgewing 'n harde slag gehoor het.
"Hulle het rook gesien en die polisie ontbied. 'n Helikopter is ook na die toneel gestuur. Die vliegtuig het ná die voorval aan die brand geraak. Die vlieënier se liggaam is naby die wrak gevind. Hy het brandwonde opgedoen en is op die toneel dood verklaar," het Chitra Bodasing-Harduth, woordvoerder van ER24, vroeër gesê.
Klopper, oorspronklik van Steynsrus in die Vrystaat, het die afgelope paar maande in Citrusdal gewoon waar hy as bespuitingsvlieënier gewerk het. Klopper het gereeld boerderywerk oorsee gaan verrig om genoeg geld bymekaar te maak om sy kommersiële lisensie te verwerf.
Klopper laat sy ouers, Kobus en Anet, en twee susters, Carmen en Marcelle, agter. Medelye stroom intussen op Klopper se Facebook-blad in. "Vlieg hoog Kobus!!! Jy het vandag jou vlerke gekry. Rus in vrede. Baie sterkte vir die tyd wat voorlê aan die gesin en familie, ons dra jul in ons gebede op," het Inge Kruger Gunter op Facebook geskryf.
Kellyn Cotton het op Facebook vertel hoe baie sy Klopper sal mis. "My hart is gebreek. Jy het nog laas week vir my gesê hoe gelukkig jy is!! Ek gaan jou geselsies mis en jou mal grappe!! Jy het so baie ambisie gehad en was bereid om enige iets te doen!! Sprei jou vlerke nou, jy sal altyd in my hart bly."